ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๒๓๐ กิโลโวลต์

จากสถานีไฟฟ้าย่อยพังงา ๒ ไปยังสถานีไฟฟ้าย่อยภูเก็ต ๓

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการปรับปรุงระบบไฟฟ้าของสายส่งไฟฟ้าขนาด ๒๓๐ กิโลโวลต์ จากสถานีไฟฟ้าย่อยพังงา ๒ จังหวัดพังงา ไปยังสถานีไฟฟ้าย่อยภูเก็ต ๓ จังหวัดภูเก็ต

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไป เพื่อเลือกที่ตั้งระบบไฟฟ้าของสายส่งไฟฟ้าขนาด ๒๓๐ กิโลโวลต์ จากสถานีไฟฟ้าย่อยพังงาไปยังสถานีไฟฟ้าย่อยภูเก็ต ๓ โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่างๆ ดังนี้

๑. จังหวัดพังงา

(๑) อำเภอเมืองพังงา     ตำบลนบปริง     ตำบลป่ากอ           ตำบลถ้ำน้ำผุด

ตำบลตากแดด

(๒) อำเภอตะกั่วทุ่ง       ตำบลถ้ำ          ตำบลกระโสม         ตำบลกะไหล

ตำบลโคกกลอย ตำบลหล่อยูง         ตำบลท่าอยู่

๒. จังหวัดภูเก็ต

(๑) อำเภอถลาง           ตำบลไม้ขาว      ตำบลเทพกระษัตรี   ตำบลสาคู

ตำบลป่าคลอก   ตำบลเชิงทะเล        ตำบลศรีสุนทร

(๒) อำเภอเมืองภูเก็ต    ตำบลเกาะแก้ว   ตำบลรัษฎา           ตำบลวิชิต

ตำบลฉลอง

(๓) อำเภอกระทู้          ตำบลกระทู้

ทั้งนี้ ตั้งแต่พ้นกำหนดสามสิบวัน นับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๒๕ มิถุนายน พ.ศ. ๒๕๕๐

ไกรสีห์ กรรณสูต

ผู้ว่าการการไฟฟ้าฝ่ายผลิตแห่งประเทศไทย